
O. INTRODUCCIÓ 


El passat 25 de juliol de 2013 la Comissió de Govern va aprovar els criteris a 
seguir en els supòsits en què s'apliqui la gestió cívica de serveis i equipaments 
de titularitat municipal, concretats en el document "Conceptualització de la 
Gestió Cívica" que s'annexa a aquest expedient i del que es desitja informar a 
la Comissió de Presidència i Règim Interior. 


Amb aquest acord s'assoleix el compromís que el Govern municipal va assumir 
en la Comissió de Presidència i Règim Interior del 15 de febrer de 2012 i que 
va comptar amb el vot favorable de tots els grups municipals. 


La gestió cívica d'equipaments, activitats o serveis públics té la seva base 
jurídica en l'article 34 de la Carta Municipal i l'article 12 de les Normes 
Reguladores de la Participació Ciutadana, donat que la gestió cívica es 
considera un instrument de participació ciutadana. Tot i l'existència d'aquesta 
base jurídica, fins fa ben poc, aquest instrument no ha sigut objecte de 
desenvolupament ni reglamentació. Una mancança que, al llarg dels anys, ha 
produit alguns desajustos en l'aplicació de la gestió cívica per part dels 
diferents sectors i districtes de l'Ajuntament interferint tant en els subjectes 
com en l'objecte de la gestió i també, en últim terme, en els beneficiaris. 


El document Conceptualització de la Gestió Cívica respon a l'interès i la 
voluntat compartida del sector associatiu i del propi Ajuntament per procurar la 
necessària coherència i rigor en l'aplicació de la modalitat de gestió cívica. 
Entre les mesures que acordaren les entitats participants en el II Congrés de 
les Associacions de Barcelona s'incloia la creació d'un marc de negociació, a 
partir de la Plataforma de Gestió Cívica, per millorar les normatives de gestió 
cívica en els equipaments i l'elaboració de criteris comuns. 


L'Ajuntament, atenent l' interès manifestat per les entitats de la Plataforma de 
Gestió Cívica, pel Consell Municipal d'Associacions de Barcelona i per tots els 
grups municipals, va iniciar l'any 2012 un treball conjunt i va constituir una 
comissió municipal integrada pel Regidor de Presidència i Règim Interior, el 
Comissionat de Participació Ciutadana i Associacionisme, el Gerent Municipal, 
els gerents de l' Institut de Cultura, de l' Institut Barcelona Esports, del 
Districte de Nou Barris, de l'Area de Qualitat de Vida, Igualtat i Esports i de 
Coordinació Territorial i l'Àrea de Règim Jurídic. 

Igualment s'ha comptat amb l'estimable col-laboració de secretaris i directors 
de Serveis a les Persones d'alguns districtes. 

El document Conceptualització de la Gestió Cívica ha estat fruit del treball 
desenvolupat en aquests espais col-laboratius i de coordinació i el resultat del 
consens amb els representants de la Plataforma de Gestió Cívica. En el seu 
contingut es determinen les característiques dels qui poden ser subjectes de la 
gestió cívica, els requisits necessaris perquè un equipament, activitat o servei 
sigui objecte de la gestió cívica, les diferents formes d'adjudicació i el seu 
procediment, els destí dels possibles beneficis econòmics, el contingut que 
hauran de contemplar les bases aplicables, la formalització de la gestió, els 
aspectes laborals i es econòmics. 


Aquest document s'emmarca en el Mapa de Ciutat del Govern municipal que en 
el seu punt 2.2 diu "Apostar per un model de ciutat basat en cooperació, 
implicació i coresponsabilitat entre l'Ajuntament i els diferents agents socials" i 
dóna compliment a l'objectiu estratègic 2.3.2 "Suport als projectes 
participatius i de cohesió social de les associacions" del Programa d'Actuació 
Municipal 2012-2015 que té com a objectiu funcional la "Regulació de la gestió 
cívica d'equipaments". 


Podem entendre el document de Conceptualització de la Gestió Cívica com un 
pas important per procurar i facilitar eines i criteris útils i rigorosos en 
l'aplicació de la modalitat de gestió cívica, al que seguiran altres acords 
d'utilitat per a tot l'Ajuntament per tal de millorar i facilitar el dia a dia de la 
gestió cívica. 

1. CONCEPTUALITZACIÓ DE LA GESTIÓ CÍVICA 


(Acord de la Comissió de Govern CG13/28 PR/5 del 25 de juliol del 2013, referent als 
criteris a seguir en els supòsits en què s'apliqui la gestió cívica de serveis i equipaments de 
titularitat municipal) 


1.1.- CONCEPTE 


La gestió cívica és un instrument de participació ciutadana pel qual s'atribueix 
a Una entitat sense ànim de lucre la gestió d'activitats, equipaments i serveis 
municipals, susceptibles de gestió indirecta. La gestió cívica té entre els seus 
objectius principals el foment de la participació de la ciutadania i/o 
associacions en iniciatives d'interès públic, entre elles el propi objecte de 
gestió. 


Aquest tipus de gestió s'ha estat portant a terme en diversos equipaments de 
la ciutat, durant diversos anys, i l'experiència confirma que quan hi ha les 
condicions necessàries, que es descriuen a continuació, cal primar aquest tipus 
de gestió sobre qualsevol altre, i que, a banda d'aquest document, cal 
desenvolupar un marc jurídic complet per potenciar i facilitar la gestió 
ciutadana en equipaments culturals, esportius i socials, de la ciutat. 


1.2.- TRETS CARACTERÍSTICS 


1. La gestió cívica ha d'aportar com a valor afegit al projecte a gestionar 
l'experiència i el coneixement de l'entitat en processos de participació 
ciutadana i la possibilitat d'aplicar-los de manera eficient, amb una millor 
adequació a la realitat en la que es vol incidir i amb la implicació 
voluntària de la ciutadania, tant en la presa de decisions, com en la 
realització d'activitats. 


2. A tal efecte, és un element essencial de la gestió cívica l'existència de 
canals de participació transparents i oberts a la ciutadania i a les entitats 
locals. 


3. Podran ser subjectes de la gestió cívica les entitats, associacions i 
organitzacions sense afany de lucre arrelades en el territori o en el sector 
funcional on s'ubica l'objecte de gestió. Aquest arrelament implica 
l'existència de relacions de representativitat, proximitat i col-laboració 
entre l'entitat i altres organitzacions i la seva participació en dinàmiques 
comunitàries. En tot cas, les entitats que vulguin participar en un 

projecte de gestió cívica hauran de reunir els requisits necessaris per a 
poder ser beneficiàries de subvencions i han de comptar amb una 
trajectòria suficientment acreditada de la seva actuació en l'àmbit 
associatiu i de la participació ciutadana i de projectes d'interès 
comunitari. 


. Només les activitats i serveis municipals que siguin susceptibles de 


gestió indirecta i alhora puguin servir de canal i instrument per facilitar la 
participació ciutadana podran ser objecte de gestió cívica. Aquesta no 
pot utilitzar-se en les relacions jurídiques l'objecte de les quals sigui 
constitutiu d'un contracte d'obres, de subministrament o de serveis 
definits al Text Refós de la Llei de Contractes del sector públic. 


La determinació per part de l'Ajuntament de les activitats, equipaments i 
serveis susceptibles de gestió cívica es realitzarà prèvia consulta al teixit 
associatiu implicat. 


La gestió cívica es formalitza mitjançant conveni de col-laboració i, tot i 
establir obligacions bilaterals, no participa de la naturalesa jurídica dels 
contractes del sector públic. En consequència, no constitueix una 
modalitat de contractació de la gestió dels serveis públics, ni el seu abast 
pot implicar una lesió de la normativa bàsica en matèria de contractació 
del sector públic, ni de les directives comunitàries aplicables per raó de 
la matèria. 

Aquest conveni ha de definir un marc temporal suficient per poder 
desenvolupar un projecte de gestió cívica. 


. La gestió cívica requereix l'existència d'un informe tècnic descriptiu de 


tots els elements que comportarà la gestió (finalitats, objectius, àmbits 
d'actuació, organització, sistema d'avaluació,...). Aquest informe o la 
corresponent documentació tècnica serà aprovada per l'Ajuntament de 
Barcelona. En la seva elaboració podrà comptar amb la participació del 
teixit associatiu corresponent. 


. La gestió cívica es durà a terme de forma voluntària i no-lucrativa per 


part de l'entitat i en cas d'obtenir algun benefici econòmic de la gestió 
haurà de destinar-se en la seva totalitat al propi servei o activitat objecte 
de gestió cívica. 


. La gestió cívica no és un instrument per a cedir locals per al 


desenvolupament d'activitats privades de les entitats sense ànim de 
lucre. Aquesta finalitat s'aconsegueix a través de les figures jurídiques 
que contempla la normativa reguladora del patrimoni de les 
administracions públiques. 

1.3.- ELEMENTS FORMALS: DEFINICIÓ PRÈVIA DEL PROJECTE, ELABORACIÓ I 
APROVACIÓ DE LES BASES APLICABLES, PROCEDIMENT PER A DETERMINAR 
EL GESTOR I FORMALITZACIO DE LA GESTIO CIVICA 


1. Definició prèvia del projecte. 


La gestió cívica requerirà la prèvia elaboració d'un informe tècnic que 
acrediti justificadament la idoneitat d'un concret servei o equipament 
municipal per a ser gestionat a través d'aquesta forma de participació 
ciutadana, que descrigui les característiques essencials del projecte de 
gestió cívica i que proposi motivadament la manera de designar l'entitat 
que s'encarregarà de dur-lo a terme, és a dir, si es formalitzarà 
directament un conveni de col-laboració o si aquest serà fruit d'un procés 
de concurrència, en funció de si hi ha una o més entitats representatives 
del sector o territori, amb capacitat d'entomar la gestió . En aquest 
informe s'haurà d'incloure un estudi econòmic-financer on es contemplin 
les despeses i ingressos que comportarà la gestió cívica, i en especial, la 
quantia de la subvenció i el crèdit pressupostari al que s'imputarà. 


El projecte podrà ser elaborat per l'Ajuntament o pel teixit associatiu. 


2. Elaboració i aprovació de les Bases aplicables. 


Un cop emès l'anterior informe s'hauran d'elaborar i aprovar per l'Òrgan 
municipal competent les Bases que serviran per determinar els requisits 
que han de posseir les entitats que vulguin optar a la gestió cívica, els 
criteris que seran objecte de ponderació per decidir l'entitat gestora, així 
com els compromisos a assumir per ambdues parts implicades. Entre 
aquests criteris es podran incloure, entre d'altres, els relatius a 
l'arrelament en el territori, l'experiència en el sector, número d'associats, 
grau d'innovació i creativitat del projecte, etc... Quan en un procés de 
concurrència es demani que el projecte de gestió sigui aportat per les 
entitats, es valorarà el seu contingut (metodologia, programació, canals 
de participació, etc.). 

Sens perjudici de les bases que han de regir cada projecte concret de 
gestió cívica, es pot valorar el fet d'elaborar unes bases genèriques, 
aplicables a tots els supòsits de gestió cívica 

3. Procediment per a determinar el gestor 


3.1. Concurrència pública: 


Un cop emès l'informe justificatiu i aprovades les Bases en els termes 
que s'han expressat en els dos apartats anteriors, s'iniciarà el 
procediment per a la determinació de l'entitat a qui s'adjudicarà la gestió 
cívica. 

Per tal de garantir la lliure concurrència de totes aquelles entitats que 
estiguin interessades, la convocatòria es publicarà en el Butlletí Oficial de 
la Província i altres mitjans de difusió municipal, obrint un període per tal 
que les entitats presentin les seves propostes acompanyades de la 
documentació que acrediti la seva idoneitat conforme als requisits 
prèviament fixats per les Bases de la convocatòria. Finalitzat el període 
d'informació pública, una Comissió constituida conforme s'hagi fixat a les 
Bases decidirà de forma motivada i seguin els criteris prèviament fixats a 
les Bases, l'entitat amb la qual es formalitzarà l'acord de gestió cívica. 


3.2. Adjudicació directa: 


En aquells casos en que per raó de la naturalesa del projecte o de 
l'equipament a gestionar la gestió cívica només es pugui encarregar a 
una entitat, aquesta circumstància s'haurà de posar de manifest en 
l'informe del projecte referit a l'apartat primer. En aquests casos no serà 
necessària la publicitat de la convocatòria, sens perjudici que l'Òrgan 
competent per resoldre el procediment hagi de motivar la decisió de 
formalitzar la gestió cívica amb l'entitat proposada per l'informe previ. 


La determinació dels supòsits d'adjudicació directa en què no cal 
promoure la concurrència té, evidentment, un caràcter casuístic, la qual 
cosa impedeix una total objectivació prèvia. Són supòsits d'adjudicació 
directa els seguents: 


- Quan després d'haver-se fet una convocatòria pública no s'hagi 
presentat cap entitat o les entitats presentades no hagin presentat un 
projecte de gestió adequat a les finalitats prèviament definides per 
l'Ajuntament. 


- Quan per raons de caràcter tècnic o social només es pugui formular 
l'encàrrec de gestió a una sola entitat. En concret, aquesta 
circumstància es produirà, per exemple, quan només una única 
entitat tingui un objecte social que s'adequi a les finalitats que 
motiven i justifiquen la gestió cívica d'un concret equipament. 

4. Formalització de la gestió cívica 


La gestió cívica es formalitza mitjançant un conveni de col-laboració 
aprovat per l'Òrgan municipal competent, que incorpora les bases 
esmentades. El contingut d'aquestes Bases inclourà, entre d'altres, el 
seguents aspectes: prohibició de cedir o transmetre la condició de gestor 
cívic, durada, manteniment i conservació —en el seu cas- de les 
instal-lacions o immobles municipals, indicadors i control de gestió, règim 
econòmic, designació dels canals de participació, règim de gestió de les 
instal-lacions auxiliars o complementàries (per exemple, bar-cafeteria), 
causes d'extinció, etc.). 


1.4.- ASPECTES LABORALS 


Tal i com ja s'ha dit anteriorment, la gestió cívica és un model de participació 
ciutadana en la gestió d'activitats i serveis municipals, i per tant no es pot 
considerar en cap cas que entre les persones que l'entitat designi per portar la 
gestió cívica i l'Ajuntament es pugui establir cap vincle de naturalesa laboral, 
extrem aquest que per altra banda resultaria clarament contrari a la normativa 
sobre funció pública. 

Partint d'aquesta premissa es fan les seguents consideracions: 


1.-L'Ajuntament no està legitimat per fer cap tipus de proposta, ni 
vinculant ni no vinculant, a l'entitat que assumeixi la gestió cívica en 
ordre als contractes laborals que aquesta decideixi realitzar, sous, horaris 
i demés condicions laborals. Intervenir en aquestes questions a més de 
no tenir cap base legal pot suposar que l'Ajuntament tingui que 
respondre d'eventuals incompliments de l'entitat gestora amb els seus 
treballadors. 


2.- Es pot incloure en el conveni pel qual es formalitzi la gestió cívica 
una clàusula que estableixi que serà causa de resolució del conveni que 
l'entitat incompleixi les normes en matèria de seguretat social o laboral 
(per exemple, impagament de sous als seus treballadors). 


3.- No s'ha d'incloure cap tipus de clàusula que estableixi l'obligació de 
subrogació ni de l'Ajuntament (això es totalment contrari a la normativa 
de funció pública) ni entre les successives entitats que, en el seu cas, 
tingui assignada la gestió cívica d'un equipament. 

1.5.-ASPECTES ECONÒMICS 


Els aspectes econòmics de la gestió cívica s'han de recollir, en funció de 
l'estudi econòmic financer del projecte, en las bases o en el conveni de 
col-laboració en el supòsit de designació directa de l'entitat gestora. 
L'aportació municipal es destinarà exclusivament a l'execució del projecte 
aprovat. Les bases definiran els conceptes subvencionables, així com la forma i 
termini de justificació de la subvenció d'acord amb la normativa general de 
subvencions aprovada per l'Ajuntament. 


L'aportació municipal és compatible amb subvencions d'altres administracions, 
sense perjudici de la improcedència d'incloure la mateixa despesa en dos 
comptes justificatius diferents. 


També és compatible amb d'altres o ingressos procedents de l'activitat objecte 
de la gestió cívica que siguin aprovats per l'Ajuntament a proposta, en el seu 
cas, de l'entitat. Aquests ingressos es destinaran a actuacions pròpies del 
projecte i també seran objecte de la corresponent justificació. 


Les bases o, en el seu cas, el conveni de col-laboració fixaran la forma de 
pagament de l'aportació municipal. L'Ajuntament procurarà l'agilitació del 
procediment de pagament. 


1.6.-DIFUSIÓ DE LA GESTIÓ CÍVICA 


Aquesta modalitat de gestió quedarà convenientment recollida en el conveni i 
s'identificarà a nivell d'equipament i de comunicació. 


